XO ซอสจืด.!
สงสัยซอสบริษัท เอ็กโซติค ฟู้ด จำกัด (มหาชน) หรือ XO คงใกล้หมดอายุเต็มทีแล้ว !!
4 ก.ย. 2562

สำนักข่าวรัชดา
สงสัยซอสบริษัท เอ็กโซติค ฟู้ด จำกัด (มหาชน) หรือ XO คงใกล้หมดอายุเต็มทีแล้ว !!
หลังงบไตรมาส 2/62 กำไรเหลือแค่ 14 ล้านบาท ลดลง 67.76% จากช่วงเดียวกันของปีก่อนที่มีกำไร 43 ล้านบาท และมีรายได้จากการขาย 210 ล้านบาท ลดลง 20.24% จากช่วงเดียวกันของปีก่อนที่มีรายได้จากการขาย 263 ล้านบาท
สาเหตุหลักมาจากลูกค้าในยุโรป โดยเฉพาะเทสโก้ ที่อังกฤษ ซึ่งเป็นลูกค้ารายใหญ่ของ XO ชะลอคำสั่งซื้อ
ขณะที่ตลาดจีน ซึ่งเป็นความหวังว่าจะมาชดเชยออเดอร์ที่หายไปได้
ก็ยังไม่ซัคเซสเท่าที่ควร
ทำให้ไม่เป็นที่สบอารมณ์ของผู้ถือหุ้นที่ตั้งความหวังไว้สูง..!
สถานการณ์ XO ยิ่งดูเลวร้าย !! หลังงบไตรมาส 3/62 ส่อเค้าว่า จะยังไม่ฟื้น…
ทั้ง ๆ ที่ก่อนหน้านี้ XO จัดเป็นหุ้นพื้นฐานดี รายได้และกำไรเติบโตต่อเนื่อง
โดยมีจุดแข็งตรงที่บริหารจัดการต้นทุนได้ดี มีการล็อกราคาวัตถุดิบได้ยาวนาน
แต่เนื่องจากยอดขายจากกลุ่มลูกค้าหลักในยุโรปยังไม่ฟื้น
แถมยังเจอเรื่อง Brexit  ที่ส่งผลให้ลูกค้าชะลอการสั่งซื้อ
เป็นอีกหนึ่งกับดักที่ XO ต้องเผชิญ…
ยิ่งตอกย้ำว่าออเดอร์ที่หายไป โอกาสกลับมาแทบไม่มีเลย !!
นี่ไม่นับรวมเรื่องเงินบาทที่แข็งค่าอย่างต่อเนื่อง ซึ่งส่งผลกระทบต่อรายได้ของ XO อย่างหลีกเลี่ยงไม่ได้
กลายเป็น 3 ปัจจัยลบที่จะฉุดให้ผลประกอบการ XO ในไตรมาส 3/62 ออกมาย่ำแย่…
ยังไงผู้ถือหุ้นอาจต้องทำใจไว้บ้างนะ
ล่าสุดนักวิเคราะห์ปรับลดคาดการณ์กำไรสุทธิ XO ไตรมาส 3/62 และ 4/62 ลงจากเดิมคาดไว้ในระดับ 45-60 ล้านบาท เป็น 15-30 ล้านบาท และปรับลดกำไรสุทธิปี 2562 ลง 45% เป็น 136 ล้านบาท และปี 2563 ลง 26% เป็น 202 ล้านบาท
พร้อมปรับคำแนะนำจาก “ซื้อ” เป็น “ถือ” ปรับราคาเป้าหมายจาก 10.80 บาท เป็น 6.50 บาท
ดูแนวโน้มแล้วน่าห่วงจริง ๆ
จึงน่าจับตาว่า XO จะแก้วิกฤติครั้งนี้อย่างไร ??
ซึ่งทางรอดคงหนีไม่พ้นต้องไปหาตลาดใหม่ ๆ เพื่อมาชดเชยออเดอร์ที่หายไป
โดยเฉพาะตลาดจีน ที่ปัจจุบันยอดขายยังน้อยอยู่ ซึ่งหากเจาะได้สำเร็จ ก็คงจะช่วยชดเชยส่วนที่หายไปได้บ้าง
XO จะได้กลับมาครองตำแหน่งหุ้นพื้นฐานแกร่งสตอรี่งามอีกครั้ง !!
ไม่เป็นซอสบูดหรือซอสหมดอายุที่จะถูกนักลงทุนเทขายทิ้งไปซะก่อน…
…อิ อิ อิ…